ขายประกันมหันตภัยในก.ย.
คปภ.ยืนยันเร่งดันประกันมหันตภัยออกขายให้ทัน ก.ย.
17 ส.ค. 2554

คปภ.ยืนยันเร่งดันประกันมหันตภัยออกขายให้ทัน ก.ย.
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้เร่งให้สมาคมประกันวินาศภัยไปทำการศึกษาราคาเบี้ยประกันมหันตภัยรวมกับภัยก่อการร้าย
กรมธรรม์นี้จะคุ้มครอง 5 ภัยรวมกัน ทั้งน้ำท่วม พายุ ไฟไหม้ แผ่นดินไหว และภัยจากก่อการร้าย
“แบบนี้จะคุ้มครองก่อการร้ายด้วย ซึ่งได้ให้เขาไปเร่งทำราคาเบี้ยประกันภัยออกมา จะได้เปิดตัวในงานสัปดาห์ประกันภัยต้นเดือน ก.ย.นี้” นางจันทรา กล่าว
นางจันทรา กล่าวว่า แบบประกันภัยใหม่นี้ จะสอดคล้องกับภาวะโลกร้อน ซึ่งตลาดประกันภัยไทยถือว่าอยู่ในกลุ่มกำลังพัฒนา แต่สามารถคิดค้นและพัฒนาแบบประกันนี้ออกมาได้ก่อน เมื่อเทียบกับหลายๆ ประเทศในเอเชีย เป็นสิ่งที่ทาง คปภ.และภาคเอกชนภูมิใจมาก
นายจีรพันธ์ อัศวะธนกุล นายกสมาคมประกันวินาศภัย กล่าวว่า ทางสมาคมกำลังเร่งศึกษาราคาเบี้ยประกันภัย แต่ยอมรับว่าต้องใช้เวลาพอสมควร เพราะไทยไม่มีสถิติพื้นที่น้ำท่วมหนักที่ยืนยันได้ทางแผนที่ดาวเทียม
นอกจากนี้ ยังต้องขึ้นอยู่กับบริษัทประกันภัยต่อต่างประเทศที่จะเข้ามาช่วยรับความเสี่ยงจากบริษัทประกันภัยไทยด้วย
“ต้องใช้ความละเอียดในการคำนวณราคาเบี้ยประกันภัยที่เหมาะสมที่ทางบริษัทประกันภัยอยู่ได้ และทาง คปภ.ต้องการให้ได้ราคาที่ประชาชนซื้อได้ แต่ยืนยันว่าน่าจะเปิดตัวได้ต้นเดือน ก.ย.นี้” นายจีรพันธ์ กล่าว